《十一月进历王府与世殿下联句 其一》
明代·祁顺

凤历早颁天阙晓，王门今亦进新书。九重霄汉春应近，三晋山河庆有馀。

律转黄钟新气候，梅开白雪旧庭除。太平有象君臣乐，汉代河间恐不如。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。